Foto: Hina

NOVI zakon o ratnim veteranima predstavljen je jučer, izglasan bi trebao biti prije ljetne saborske stanke, a u opticaju već od ove jeseni, 22 godine nakon kraja rata. Iako je jučer predstavljen tek nacrt zakona, što znači da do konačne verzije još može biti brojnih promjena, iz onoga što je prikazano može se zaključiti u kojem će smjeru ići nova zakonska regulativa.



Što donosi novi zakon?



Kako je navedeno jučer na predstavljanju, nacrt prijedloga novog Zakona o pravima hrvatskih branitelja donosi objedinjavanje veteranskih i stradalničkih prava u jedinstvenom zakonu, otvorene rokove za priznavanje statusa bivšeg branitelja i HRVI, uvođenje naknade za nezaposlene veterane (umjesto opskrbnine) i vraćanje prava na besplatne udžbenike, sistematske preglede za veterane i donošenje Nacionalne strategije za zaštitu i očuvanje zdravlja bivših branitelja i stradalnika iz Domovinskog rata. Osim toga, donosi i ubrzanje stambenog zbrinjavanja, usklađivanje načina ostvarivanja prava na mirovinu te zaštitu stečenih prava pripadnika HVO-a.



Ok, idemo po redu: Dobit ćemo još ratnih veterana, a već ih imamo pola milijuna



Dakle, zakon ponovo otvara rokove za priznavanje statusa nekadašnjeg branitelja i hrvatskih ratnih vojnih invalida. Rok za ostvarivanje statusa zatvoren je još 2009. godine, što je značilo i zaustavljanje snažnog rasta broja ratnih veterana u službenim evidencijama. Ovom promjenom ta se opcija ponovo omogućuje, a može se očekivati da bi 22 godine nakon završetka rata ponovo mogao narasti broj ratnih veterana koji se i sada kreće oko 500 tisuća. S obzirom na to da se novim zakonom uvode (ili vraćaju) brojne prednosti osobama koje imaju ovaj status, očekuje se da će mnogi koji to ranije iz tko zna kojeg razloga nisu učinili, sada to učiniti.



Osim toga, nanovo će se otvoriti rok za ostvarivanje statusa vojnog invalida, a to će, logično, rezultirati porastom broja ratnih invalida i PTSP-ovaca.



A hoćemo li to sve moći pratiti mi ostali?



Pa i ne baš. Naime, novi zakon ukida registar branitelja. Ta evidencija koja je od vremena SDP-ove vlade bila udaljena dva klika mišem, više neće biti javna. Evidenciju će ubuduće imati samo Ministarstvo branitelja. Registar branitelja od samog je početka predmet kontroverzi. Pobornici javno dostupnog popisa stotina tisuća ljudi koji su branili zemlju tvrdili su da se nitko nema čega sramiti te da je takvo nešto na ponos svim ratnim veteranima. Oni koji su mu se protivili tvrdili su da javno objavljivanje podataka o ratnim veteranima može služiti kao pomoć u njihovu progonu u Srbiji i BiH, a ujedno veteranima koje posao odvede u te zemlje može stvarati probleme. Iako se najavljivalo da će se pomoću registra raskrinkati lažni ratnici, to se na kraju nije dogodilo. Broj onih koji su ostali bez primanja jer su ih dobili na prevaru je zanemariv, a registar je služio isključivo za zabavu dokonih Hrvata da provjere koliko je tko od susjeda bio u ratu. I da se pokaže da neke domoljubne vertikale na nacionalnoj razini rata nisu vidjele. No ukidanje ovog popisa ostavlja gorak okus da će se daleko od očiju javnosti opet pumpati brojka onih koji su branili Hrvatsku. Jučer je to u razgovoru za Index posprdno komentirao i Fred Matić koji je rekao da je samo pitanje vremena kada će Plenković "uručiti bombonijeru milijuntom branitelju".



Naknada za nezaposlene veterane



Ministar Medved je, predstavljajući novi zakon, istaknuo da, po podacima o starosnoj i statusnoj strukturi hrvatskih veterana, od 442.749 živih njih 205.653 je u radnom odnosu. Posebno ranjivom skupinom ocijenio je 82.889 ratnih veterana koji nisu zaposleni niti primaju mirovinu.



Za nezaposlene ratne veterane tako će biti osigurana naknada, a novac je već osiguran u proračunu. No Fred Matić tvrdi da je i ovo, baš kao i cijeli zakon, mazanje očiju.



"To je ništa drugo osim hrpe patetike koju šatoraši obožavaju. Uvode se naknade za nezaposlene branitelje, to je postojalo unazad 15 godina, samo se zvala opskrbnina, a za vrijeme naše vlade je preimenovano u zajamčenu minimalnu naknadu. Sad će se zvati naknada za nezaposlene. Nije šija nego vrat, potpuno isto", rekao je Matić u razgovoru za Index.



Dobit ćemo hrpu novih penzionera iz BiH



Zapravo najvažnija novina u novom zakonu bit će isplata mirovina pripadnicima HVO-a, ali i pravo na njihovo stambeno zbrinjavanje. O kolikoj je brojci riječ, može se samo nagađati. Za vrijeme drame oko saborske većine početkom prošlog mjeseca Željko Glasnović je odlučio podržati Gordana Jandrokovića nakon što mu je Plenković potpisao zahtjeve vezane za bivše pripadnike HVO-a. Prvi je zahtjev bio isplata dugovanja za stradalnike HVO-a koji bi se i bez njegova potpisa realizirao, s obzirom na to da su iz HZMO-a u travnju najavili da će platiti 190 milijuna kuna duga za mirovine oko 5000 bivših pripadnika Hrvatskog vijeća obrane i članova njihovih obitelji.



Drugi je Glasnovićev zahtjev da se Zakon o hrvatskim braniteljima što hitnije stavi u proceduru, a da se prava bivših pripadnika HVO-a i HV-a potpuno izjednače. Ministar Medved ranije je tvrdio da trošak izražen u milijardama koji su spominjali mediji i bivši ministar Matić, nije realan, jer će se dio materijalnih prava vremenom riješiti aneksom ugovora s BiH te da će ove godine iznos za HVO porasti za "samo" dvjestotinjak milijuna kuna.



Bivši ministar branitelja iz redova SDP-a Fred Matić za tu je brojku svojevremeno rekao kako "to ne bi bilo dosta ni za jutarnju kavu i sendvič". HDZ-ov ministar kasnije je govorio kako je bolje da ne licitira o novom proračunu za branitelje i da će iznos za HVO ovisiti o konačnom sadržaju zakona.



Matić je jučer ponovio svoja ranija stajališta, rekavši da je zapravo cijeli ovaj zakon osmišljen da bi se pripadnicima HVO-a osigurale penzije.



"Oni kažu da će sve to koštati preko 500 milijuna kuna, na mala vrata se uvode one najave da će se HVO izjednačavati, to se iščitava između redova. To je njima obećano za vrijeme prosvjeda. Petsto milijuna kuna je osigurano na povećanje prava branitelja, ali čitaj HVO-a", rekao je jučer Matić za Index.



A koliko ćemo to sve skupa plaćati?



O konkretnim brojkama jučer nije bilo riječi. Medved je rekao da će za provedbu novog zakona biti potrebno manje od pola milijarde kuna, no tvrdnju nije potkrijepio jasnim dokazima pa ova brojka još uvijek ostaje otvorena. S tim da vjerojatno neće biti niža od minimalne koju je naveo ministar.



O čemu se nije pričalo?



Tijekom prosvjeda šatoraša pa sve do danas, kada se govori o novom zakonu o ratnim veteranima, praktički nitko ne govori o poticanju poduzetništva među tom populacijom. Fred Matić je pohvalio taj segment novog zakona.



"Kad sam vidio što su predvidjeli, to je jedno veliko ništa, ili da budem dobronamjeran, sviđaju mi se neke stvari oko rada branitelja. Ali to je nažalost ono što najmanje branitelje zanima, da idu raditi", rekao je Matić.



Naime, kad se pogleda jučerašnja presica, najviše se govorilo o novim materijalnim pravima, a najmanje o mogućnosti da se ratne veterane zaposli. No, to nije ništa novo. Od kraja rata, praktički nitko od HDZ-ovih političara, iznimka je donekle Jadranka Kosor, nije donosio nikakve konkretne mjere da se veteransku generaciju vrati u društveni i gospodarski život. Umjesto poticaja i stvaranja poduzetničke klime, HDZ-ovim je vladama uvijek bilo lakše (i isplativije) potpuno zdrave relativno mlade ljude slati u vojnu penziju. Time su, kako god im se to tada činilo odličnim potezom, najviše izgubili sami ratni veterani jer im je riješena egzistencija, ali im je to život učinilo dosadnim i besperspektivnim.



Teško je očekivati da će se i ovim novim zakonom nešto u tom smjeru značajnije promijeniti, odnosno da će se ratne veterane vratiti u poslovne vode. No, ruku na srce, Medved ima i logično opravdanje zbog čega to neće biti tako. Naime, populacija ratnih veterana iz dana u dan stari, danas su to uglavnom ljudi od preko pedeset godina koje je teško vratiti u poslovni svijet, o tome je trebalo misliti puno ranije.



U novom zakonu ne brine se puno ni o civilnim žrtvama rata, barem je tako jučer Matić ispričao za Index.



"Niti slova o civilnim žrtvama rata. Zašto? Jer među 10.000 civilnih žrtava ima, bože mi prosti, 1000 Srba. Oni su jedinstvenog stava da tko šiša i 9000 Hrvata, samo da 1000 Srba ne bi dobilo neka prava. Pred kraj mog mandata je taj zakon bio spreman, ali nisu ga uvažili. Civilne žrtve u ovoj brošuri nisu spomenute, to je katastrofa", rekao je Matić.



U svakom slučaju, valja još napomenuti da novi zakon još nije u proceduri, ali ono što je najavljeno jasno daje do znanja u kojem će se smjeru ići. Velika većina ratnih veterana davno se uključila u društvo. Za njih je rat završen 1995., a onda je krenula borba za život i egzistenciju. Takve nećete viđati u Savskoj, eventualno u tramvaju kada idu na posao. Ne smijemo zaboraviti da postoji jedan dio ratnih invalida, bilo fizičkih ili psihičkih, ljudi koji su u ratu izgubili zdravlje i mogućnost da rade. Njima se maksimalno treba izaći u susret.



No, postoje i oni koji potpuno nezasluženo imaju brojna prava, a nesumnjivo ima i onih koji će ih tek dobiti.